CELEX: 32013R0756
Language: et
Date: 2013-08-06 00:00:00
Title: Komisjoni rakendusmäärus (EL) nr 756/2013, 6. august 2013 , millega muudetakse määrust (EÜ) nr 657/2008, milles sätestatakse nõukogu määruse (EÜ) nr 1234/2007 üksikasjalikud rakenduseeskirjad seoses haridusasutuste õpilaste piima ja teatavate piimatoodetega varustamise puhul antava ühenduse abiga

7.8.2013   
            
            
               ET
            
            
               Euroopa Liidu Teataja
            
            
               L 211/1
            
         KOMISJONI RAKENDUSMÄÄRUS (EL) nr 756/2013,
   6. august 2013,
   millega muudetakse määrust (EÜ) nr 657/2008, milles sätestatakse nõukogu määruse (EÜ) nr 1234/2007 üksikasjalikud rakenduseeskirjad seoses haridusasutuste õpilaste piima ja teatavate piimatoodetega varustamise puhul antava ühenduse abiga
   EUROOPA KOMISJON,
   võttes arvesse Euroopa Liidu toimimise lepingut,
   võttes arvesse nõukogu 22. oktoobri 2007. aasta määrust (EÜ) nr 1234/2007, millega kehtestatakse põllumajandusturgude ühine korraldus ning mis käsitleb teatavate põllumajandustoodete erisätteid (ühise turukorralduse ühtne määrus), (1) eriti selle artiklit 102 koostoimes artikliga 4,
   ning arvestades järgmist:
   
               (1)
            
            
               Komisjoni määruses (EÜ) nr 657/2008 (2) on sätestatud määruse (EÜ) nr 1234/2007 rakenduseeskirjad seoses haridusasutuste õpilaste piima ja teatavate piimatoodetega varustamise puhul antava ühenduse abiga vastavalt kõnealuse määruse artiklile 102. Selleks, et parandada koolipiimakava haldus- ja finantsjuhtimist, tuleks teatavaid eeskirju selgemaks muuta.
            
         
               (2)
            
            
               Määruse (EÜ) nr 657/2008 artikli 11 lõikes 2 on sätestatud, et maksete taotlused võivad hõlmata ajavahemikku ühest seitsme kuuni. Asjakohane oleks täpsustada, et iga selline ajavahemik peaks kestma ühe õppeaasta jooksul ajavahemikul 1. augustist 31. juulini.
            
         
               (3)
            
            
               Määruse (EÜ) nr 657/2008 artikli 15 lõikes 4 on sätestatud, et kohapealsed kontrollid teostatakse 1. augustil algava ja 31. juulil lõppeva ajavahemiku jooksul ning need hõlmavad vähemalt eelmise kaheteistkümne kuu pikkust ajavahemikku. Selleks et muuta kontrollid tõhusamaks, peaks kohapealsete kontrollide teostamise ajavahemik hõlmama kontrollidega seotud õppeaastal ajavahemikku 1. augustist 31. juulini ja järgneva kaheteistkümne kuu pikkust ajavahemikku, jättes liikmesriikidele õiguse otsustada kohapealsete kontrollide ajastuse selle aja jooksul. Asjaomasel kooliaastal peaksid kohapealsed kontrollid hõlmama vähemalt nelja kuud. Kohapealsete kontrollide tähtajad ja kontrolliaruanded tuleks samuti kindlaks määrata.
            
         
               (4)
            
            
               Selleks et käesoleva määrusega kehtestatud kohapealsete kontrollide tähtaegu arvesse võtta, tuleks muuta määruse (EÜ) nr 657/2008 artikli 17 lõikega 1 kehtestatud teatamise tähtaega. Lisaks sellele oleks vaja täpsustada, et kõnealuses artiklis osutatud teatised on seotud toodetega, mida jaotatakse asjaomasel kooliaastal ajavahemikul 1. augustist 31. juulini.
            
         
               (5)
            
            
               Selleks et hinnata koolipiima programmis osalevate laste osakaalu, on asjakohane näha ette täiendav määruse (EÜ) nr 657/2008 artikli 17 lõike 2 kohane teabe esitamine.
            
         
               (6)
            
            
               Määrust (EÜ) nr 657/2008 tuleks seepärast vastavalt muuta.
            
         
               (7)
            
            
               Uusi eeskirju oleks vaja kohaldada alates uuest kooliaastast, mis algab 1. augustil 2013.
            
         
               (8)
            
            
               Käesoleva määrusega ettenähtud meetmed on kooskõlas põllumajandusturgude ühise korralduse komitee arvamusega,
            
         ON VASTU VÕTNUD KÄESOLEVA MÄÄRUSE:
   Artikkel 1
   Määrust (EÜ) nr 657/2008 muudetakse järgmiselt.
   
               1)
            
            
               Artikli 11 lõige 2 asendatakse järgmisega:
               „2)   Liikmesriigid määravad kindlaks taotluste esitamise sageduse. Taotlused võivad hõlmata ajavahemikku ühest seitsme kuuni ühe õppeaasta jooksul ajavahemikul 1. augustist 31. juulini.”
            
         
               2)
            
            
               Artiklit 15 muudetakse järgmiselt.
               
                           a)
                        
                        
                           Lõige 4 asendatakse järgmisega:
                           „4.   Kohapealsed kontrollid teostatakse kontrollimiseks ette nähtud kooliaasta jooksul ajavahemikul 1. augustist 31. juulini (ajavahemik N) või järgneva kaheteistkümne kuu jooksul (N + 1) või mõlemal ajavahemikul.
                           Kohapealsed kontrollid hõlmavad kontrollimiseks ette nähtud kooliaastal vähemalt nelja kuud (ajavahemik N).
                           Iga kohapealne kontroll loetakse lõpetatuks, kui lõikes 8 osutatud vastav kontrolliaruanne on kättesaadavaks tehtud.”
                        
                     
                           b)
                        
                        
                           Lõikele 8 lisatakse järgmine lõik:
                           „Kõik kontrolliaruanded tuleb lõpetada hiljemalt kaksteist kuud pärast selle 1. augustist kuni 31. juulini kestnud kooliaasta lõppu, mille jooksul vastavaid kohapealseid kontrolle teostati (ajavahemik N + 1).”
                        
                     
         
               3)
            
            
               Artiklit 17 muudetakse järgmiselt.
               
                           a)
                        
                        
                           Lõikes 1 asendatakse sissejuhatav lause järgmisega:
                           „1.   Iga aasta 31. oktoobriks esitavad liikmesriigid komisjonile järgmise teabe nende toodete kohta, mida jaotati eelmisel kalendriaastal lõppenud kooliaasta jooksul ajavahemikul 1. augustist 31. juulini, esitades selle käesoleva määruse artikli 6 kohaselt abitaotlejate kaupa.”
                        
                     
                           b)
                        
                        
                           Lõikele 2 lisatakse järgmised punktid:
                           
                                       „f)
                                    
                                    
                                       kõigis koolipiima programmis osalevates haridusasutustes korrapäraselt käivate laste ligikaudne arv;
                                    
                                 
                                       g)
                                    
                                    
                                       koolipiima programmi raames abikõlblike laste ligikaudne arv.”
                                    
                                 
                     
         Artikkel 2
   Käesolev määrus jõustub selle Euroopa Liidu Teatajas avaldamise päeval.
   Seda kohaldatakse õppeaasta ajavahemikul alates 1. augustist 2013 kuni 31. juulini 2014.
   
      Käesolev määrus on tervikuna siduv ja vahetult kohaldatav kõikides liikmesriikides.
      Brüssel, 6. august 2013
      
         
            Komisjoni nimel
         
         
            president
         
         José Manuel BARROSO
      
   
   
      (1)  ELT L 299, 16.11.2007, lk 1.
   
      (2)  ELT L 183, 11.7.2008, lk 17.